วิกฤติ ไวน์ออสเตรเลีย
ออสเตรเลีย เป็นหนึ่งในประเทศที่ส่งออกไวน์มากที่สุดในโลก ด้วยมูลค่าการส่งออกกว่า 93,682 ล้านบาท ในปี 2020 ส่งผลให้ออสเตรเลียเป็นประเทศที่ส่งออกไวน์ มากเป็นอันดับที่ 4 ของโลก  แต่ปัจจุบันอุตสาหกรรมไวน์ออสเตรเลียกำลังเจอความท้าทายครั้งใหญ่ ที่อาจส่งผลให้มูลค่าการส่งออกไวน์ในปีต่อ ๆ ไป ลดลงอย่างมีนัยสำคัญได้  แล้วอะไร คือความท้าทายของอุตสาหกรรมไวน์ของออสเตรเลียที่ว่านี้ ? ลงทุนแมนจะเล่าให้ฟัง
2 เม.ย. 2564

วิกฤติ ไวน์ออสเตรเลีย /โดย ลงทุนแมน
ออสเตรเลีย เป็นหนึ่งในประเทศที่ส่งออกไวน์มากที่สุดในโลก
ด้วยมูลค่าการส่งออกกว่า 93,682 ล้านบาท ในปี 2020
ส่งผลให้ออสเตรเลียเป็นประเทศที่ส่งออกไวน์ มากเป็นอันดับที่ 4 ของโลก
แต่ปัจจุบันอุตสาหกรรมไวน์ออสเตรเลียกำลังเจอความท้าทายครั้งใหญ่
ที่อาจส่งผลให้มูลค่าการส่งออกไวน์ในปีต่อ ๆ ไป ลดลงอย่างมีนัยสำคัญได้
แล้วอะไร คือความท้าทายของอุตสาหกรรมไวน์ของออสเตรเลียที่ว่านี้ ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ปัจจุบันโลกของเราแบ่งผู้ผลิตไวน์ออกเป็น 2 ประเภทใหญ่ ๆ
นั่นก็คือ “ประเทศไวน์โลกเก่า” และ “ประเทศไวน์โลกใหม่”
ประเทศไวน์โลกเก่า หมายถึง ไวน์ที่มีต้นกำเนิดมาจากดินแดนที่มีประวัติศาสตร์ไวน์อย่างยาวนาน
โดยหมายถึงประเทศในทวีปยุโรป อย่างเช่น ฝรั่งเศส, อิตาลี, สเปน, โปรตุเกส, เยอรมนี รวมไปถึงบางประเทศในตะวันออกกลาง
ซึ่งประเทศเหล่านี้ ส่วนใหญ่จะเป็น ประเทศเจ้าอาณานิคมในสมัยก่อน
ส่วนไวน์โลกใหม่ หมายถึง ไวน์ที่มีต้นกำเนิดนอกทวีปยุโรป 
โดยจะเป็นอดีตประเทศเมืองขึ้นของประเทศเจ้าอาณานิคมยุโรป 
อย่างเช่น สหรัฐอเมริกา, แอฟริกาใต้, ชิลี, อาร์เจนตินา และออสเตรเลีย
ออสเตรเลีย ก็ถือเป็นหนึ่งในประเทศไวน์โลกใหม่ ซึ่งประวัติศาสตร์ไวน์ออสเตรเลียมีจุดเริ่มต้นตั้งแต่ปี 1788 
ซึ่งตรงกับช่วงที่ชาวอังกฤษกลุ่มหนึ่งได้อพยพมายังดินแดนแห่งนี้
ชาวอังกฤษที่อพยพมา เริ่มวางรากฐานต่าง ๆ ให้กับดินแดนแห่งนี้
ไม่ว่าจะเป็นการเมือง, การปกครอง รวมไปถึงวัฒนธรรมและศาสนา
จึงทำให้ศาสนาคริสต์กลายเป็นศาสนาที่มีการเติบโตมากในออสเตรเลียตั้งแต่นั้นเป็นต้นมา
และหากพูดถึงศาสนาคริสต์แล้ว ก็ต้องนึกพิธีกรรมที่มีการนำไวน์มาเป็นส่วนประกอบ 
เพราะชาวคริสต์นั้น เปรียบไวน์ เสมือนเป็นโลหิตของพระเยซู
ด้วยความที่ออสเตรเลียในตอนแรก ไม่มีพันธุ์องุ่นท้องถิ่น 
ชาวอังกฤษจึงได้นำเข้าองุ่นจากยุโรปและแอฟริกาใต้เข้ามา 
และเริ่มต้นอุตสาหกรรมไวน์ในออสเตรเลีย ตั้งแต่นั้นเป็นต้นมา
อุตสาหกรรมไวน์ออสเตรเลียขยายตัวมากขึ้นในช่วงปลายศตวรรษที่ 18 
เมื่อมีชาวยุโรปอพยพมายังดินแดนออสเตรเลียมากขึ้น จนทำให้ศาสนาคริสต์มีการขยายตัวมากขึ้นเช่นกัน
สุดท้ายจึงทำให้ความต้องการไวน์เพิ่มขึ้นอย่างก้าวกระโดด
ความต้องการของไวน์ออสเตรเลียที่สูงขึ้น และสภาพอากาศที่พอเหมาะ  
จึงทำให้ชาวออสเตรเลียเชื้อสายยุโรปรวมถึงชาวยุโรป สนใจที่จะลงทุนและนำเทคนิคการผลิตไวน์จากยุโรปเข้ามาปรับใช้ในออสเตรเลีย
โดยสิ่งน่าสนใจ ที่ไวน์จากออสเตรเลียและไวน์จากประเทศโลกใหม่มีเหมือนกัน
คือ “ราคาที่ถูกกว่าและการเข้าถึงที่ง่ายกว่า” ไวน์จากประเทศโลกเก่า 
ไม่ว่าจะเป็นฉลากที่อ่านเข้าใจง่าย รสชาติที่นุ่มละมุน ที่ทำให้ผู้บริโภคตัดสินใจเลือกซื้อง่ายกว่า
ส่งผลให้ออสเตรเลียเป็นหนึ่งในประเทศไวน์โลกใหม่ที่ได้รับความนิยมอย่างกว้างขวาง
โดยมีบริษัทผลิตไวน์สัญชาติออสเตรเลียอย่าง Treasury Wine Estates
ที่เป็นเจ้าของแบรนด์ไวน์ออสเตรเลียชื่อดังมากมาย อย่างเช่นแบรนด์ Penfolds
บริษัท Treasury Wine Estates ถือเป็นหนึ่งในบริษัทผลิตไวน์ที่ใหญ่ที่สุดในโลก 
โดยมีมูลค่ามากถึง 178,000 ล้านบาท
และหากมองอุตสาหกรรมไวน์ออสเตรเลียในภาพรวมแล้ว
ไม่เพียงแต่วัฒนธรรมการดื่มไวน์ที่ซึมซับไปในวิถีชีวิตของคนออสเตรเลียเท่านั้น 
แต่ไวน์ออสเตรเลีย ยังเป็นสินค้าส่งออกสำคัญไปต่างประเทศอีกด้วย 
โดยไวน์ที่ผลิตในออสเตรเลีย จะถูกส่งออกไปต่างประเทศมากถึง 60%
โดยประเทศที่ไวน์ออสเตรเลีย ถูกส่งออกไปมากที่สุดก็คือ “จีน”
ด้วยมูลค่าการส่งออกมากถึง 39,372 ล้านบาท
จึงทำให้การส่งออกไวน์ออสเตรเลียไปยังจีนคิดเป็นสัดส่วนมากถึง 42%
ด้วยเหตุนี้เอง จีน จึงถือเป็น ตลาดไวน์ที่สำคัญมากที่สุดของออสเตรเลีย
แต่ความท้าทายที่กำลังเกิดขึ้นในตอนนี้ก็คือ
ความสัมพันธ์ระหว่างจีนและออสเตรเลีย ที่มีความตึงเครียดกันมาตั้งแต่ก่อนหน้านี้
ไม่ว่าจะเป็น การที่ออสเตรเลียเป็นหนึ่งในชาติพันธมิตรของสหรัฐอเมริกา
ที่ได้แสดงความคิดเห็นทางการเมืองที่ต่อต้านกิจการภายในจีนเหมือนกับชาติพันธมิตรอื่น ๆ อย่างเช่น เรื่องการประท้วงในฮ่องกง, ข้อพิพาทในทะเลจีนใต้ และเรื่องอื่น ๆ อีกมากมาย
ยิ่งไปกว่านั้น ทางการออสเตรเลียยังแบน Huawei ไม่ให้มีการพัฒนาเครือข่ายสื่อสาร 5G ในประเทศ โดยอ้างถึงความเสี่ยงที่อาจจะถูกจีนแทรกแซงข้อมูลในประเทศ
ส่วนเหตุการณ์ที่ทำให้ความสัมพันธ์ระหว่าง 2 ประเทศมีความตึงเครียดกันมากขึ้นก็คือ 
การที่ทางการออสเตรเลียออกมาเรียกร้องให้มีการสอบสวนสาเหตุของการแพร่ระบาดของโควิด 19 
ที่เมืองอู่ฮั่น และเรียกร้องให้จีนออกมารับผิดชอบต่อความเสียหายที่เกิดขึ้น
ด้วยเหตุนี้เองจึงทำให้ทางการจีนเริ่มออกมาตรการคว่ำบาตรทางการค้ากับออสเตรเลียอย่างจริงจัง ตั้งแต่ช่วงปลายปี 2020
ไม่ว่าจะเป็นการประกาศว่า จะไม่ให้นักเรียนและนักศึกษาจีนมาศึกษาในออสเตรเลีย และจะระงับหรือออกมาตรการกีดกันการนำเข้าสินค้าบางประเภท อย่างเช่นเนื้อวัว ถ่านหิน รวมถึง “ไวน์”
ล่าสุดเมื่อวันที่ 26 มีนาคม ที่ผ่านมา ทางการจีนได้ออกมาประกาศว่าจะขึ้นภาษีนำเข้าไวน์จากออสเตรเลียในอัตรา 116% ถึง 218% ไปอีก 5 ปี
โดยการขึ้นภาษีดังกล่าว เกิดขึ้นหลังจากที่ทางการจีนตรวจสอบพบว่า
ทางการออสเตรเลียมีการ “ทุ่มราคาตลาดไวน์” เพื่อทำให้ราคาไวน์ออสเตรเลียที่ขายในตลาดจีนมีราคาถูกกว่าแบรนด์ไวน์อื่น ๆ เพื่อที่จะทำลายคู่แข่งรายอื่น ๆ ในตลาด
ซึ่งมาตรการนี้ ก็เรียกได้ว่า เห็นผลได้ในทันที
เพราะจากรายงานสถิติของกลุ่มอุตสาหกรรมไวน์ออสเตรเลียรายงานว่า มูลค่าการส่งออกไวน์ออสเตรเลียไปยังจีนในเดือนธันวาคมในปี 2020 ลดลงไปจนเหลือ “เกือบศูนย์บาท” หรือเรียกง่าย ๆ ว่าขายแทบไม่ได้เลยนั่นเอง
ก็เป็นที่น่าติดตามว่า สงครามการค้าครั้งนี้ระหว่างจีนกับออสเตรเลีย
ที่จีนงัดมาตรการคว่ำบาตรทางการค้าโดยการตั้งกำแพงภาษี 
มาใช้กับสินค้าจากออสเตรเลีย อย่างเช่น ไวน์ จะมีจุดสิ้นสุดตรงไหน
แต่สุดท้ายแล้ว สงครามครั้งนี้ 
นอกจากผู้ส่งออกไวน์ออสเตรเลียไปยังจีน จะได้รับผลกระทบแล้ว
คนอีกกลุ่มหนึ่งที่เสียผลประโยชน์ไปด้วย 
ก็คงหนีไม่พ้น ผู้ชื่นชอบไวน์ออสเตรเลีย ในประเทศจีน..
╔═══════════╗
Blockdit เป็นแพลตฟอร์ม สำหรับนักอ่านและนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-เจาะลึกธุรกิจไวน์ทั่วโลก, Rhie Won-Bok
-
-
-
-
-
-
-
-